閶門初泛二十四韻
作者：范成大
朝代：宋

paragraphs: 好在馳煙路，平生載酒行。
摧藏身久病，契闊歲頻更。
昨夜燈花繞，今朝稻把晴。
出門新夢境，觸目舊詩情。
水遠推篷眩，天寬倚柁驚。
轉灣添繂挽，罨岸併篙撐。
舫後裝兒女，艫前酌弟兄。
醅香新麴嫩，茗味小春輕。
紅皺分霜果，黄蔫撚夕英。
纈林疎露屋，朱閣靜臨城。
桃塢論今昔，楓橋管送迎。
山腰樵擔動，木末酒旗明。
竟日窯煙直，中流塔影橫。
數帆殘照滿，一笛暮江平。
曬網楓邊桁，牽罾柳際棚。
岫雲縈石住，田水穴堤鳴。
過渡牛歸速，穿籬犬吠獰。
魚寒猶作陣，鴈遠更聞聲。
急櫓潮痕出，疎鐘暝色生。
鄰翁欣問訊，逋客愧寒盟。
一昨成歸卧，于今負耦耕。
生涯都塌颯，心曲漫崢嶸。
猿鶴休多怨，菰蓴尚可羹。
藥囊吾厭苦，扶憊且班荆。